Broj: 711-I-P-534-P-74/22-02-21

Zagreb, 11. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Marije Sarić, stručne suradnice u uredu ravnatelja JAVNE USTANOVE PRIRODA, za davanjem očitovanja Povjerenstva,** na 158. sjednici, održanoj 11. veljače 2022., daje sljedeće

**OČITOVANJE**

1. **Sukladno članku 7. d.) ZSSI-a ravnateljima javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode zabranjeno je primiti** **dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, dar u naravi, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
2. **Sukladno odredbama ZSSI-a nema zapreke da obveznici iz točke I. izreke prime isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao i troškove službenog mobitela i računala, te otpremninu zbog odlaska u mirovinu ili zbog prestanka radnog odnosa, jer se radi o isplatama koje su povezane s obnašanjem javne dužnosti koju obveznici mogu primiti.**
3. **Sukladno odredbama ZSSI-a povećanje osnovice bruto plaće za minuli rad ne smatra se primanjem dodatne naknade za poslove obnašanja javne dužnosti.**

Obrazloženje

Zahtjev za davanjem očitovanja Povjerenstva podnijela je Marija Sarić, stručna suradnica u uredu ravnatelja JAVNE USTANOVE PRIRODA. U Povjerenstvu zahtjev je zaprimljen 26. siječnja 2022. pod poslovnim brojem 711-U-2234-P-74/22-01-1, povodom kojeg se vodi predmet broj P-74/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi kako je ravnateljica Javne ustanove ,,Priroda“- ustanove za upravljanje zaštićenim dijelovima prirode Primorsko - goranske županije Irena Jurić, stupanjem na snagu ZSSI-a, postala obveznik u smislu članka 3., stavka 1., podstavka 61. navedenog zakona. Nastavno traži očitovanje Povjerenstva ostvaruje li ravnateljica pravo na naknadu za prijevoz na posao i s posla te obrazlaže kako ravnateljica ima prebivalište u Dramlju, koji je od sjedišta ustanove u Rijeci udaljen 28,3 km. Do stupanja na snagu ZSSI-a ravnateljica je ostvarivala pravo na isplatu naknade za prijevoz u visini mjesečne autobusne karte za navedenu relaciju, kao i ostali zaposlenici ustanove temeljem Pravilnika o plaćama Javne ustanove ,,Priroda“.

Podnositeljica nadalje pojašnjava da se radi se o naknadi stvarnih materijalnih troškova nastalih u vezi s obnašanjem dužnosti, odnosno troškova koji neminovno nastaju svakog radnog dana budući da za obavljanje svojih dužnosti mora doći na posao u sjedište ustanove u Rijeci.

Također, traži očitovanje Povjerenstva ostvaruje li ravnateljica ostala materijalna prava iz radnog odnosa kao što je isplata dnevnice za službeno putovanje, naknada za korištenje godišnjeg odmora (regres), božićnica, dar u naravi, paušalna naknada za podmirivanje troškova prehrane, jubilarna nagrada, potpora za slučaj smrti člana uže obitelji, pravo na otpremninu prilikom odlaska u mirovinu i drugo.

Uvidom u tegistar nadležnog suda utvrđeno je da je JAVNA USTANOVA PRIRODA sa sjedištem u Rijeci osnovana od strane Primorsko - goranske županije te da ista obavlja djelatnosti zaštite, održavanja i promicanja zaštićenog područja u cilju zaštite i očuvanja izvornosti prirode, osiguranja neometanog odvijanja prirodnih procesa i održivog korištenja prirodnih dobara , nadzor nad provođenjem uvjeta i mjera zaštite prirode na područjima kojima upravlja te sudjelovanje u prikupljanju podataka u svrhu praćenja stanja očuvanosti prirode (monitoring) i druge poslove upisane u sudskom registru, u smislu upravljanja zaštićenim dijelovima prirode.

Člankom 3. stavkom 1. podstavkom 61. ZSSI-a propisano je da su  ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici su ZSSI-a te je stoga ravnateljica JAVNE USTANOVE PRIRODA dužna postupati sukladno odredbama ZSSI-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Stoga ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, dar u naravi, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Nadalje, navedeni obveznici ZSSI-a mogu primiti isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao i troškove službenog mobitela i računalate otpremninu zbog odlaska u mirovinu ili zbog prestanka radnog odnosa.

Naime, navedeni primici predstavljaju troškove koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno ili ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Isto tako, obveznici mogu primiti jednokratnu uplatu dopunskog zdravstvenog osiguranja ukoliko je ista ugovorena i plaćena prije stupanja na snagu ZSSI-a odnosno prije 25. prosinca 2021.g.

Nadalje, povećanje osnovice bruto plaće za navršene godine radnog staža ne može se smatrati dodatnom naknadom za poslove obnašanja javne dužnosti budući da se ne radi o materijalnom pravu proizašlom iz radnog odnosa već jednom od čimbenika prilikom izračuna plaće.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana